নিয়োগ প্রক্রিয়ায় কখন দেওয়া হবে ১০ নম্বর? প্রশ্ন বিচারপতি সিনহার

ওয়েব ডেস্ক : এসএসসি-তে (SSC) জট যেন কাটছেই না। এবার বিতর্ক ইন্টারভিউ প্রক্রিয়া নিয়ে। কলকাতা হাইকোর্টে (Calcutta High Court) নবম-দশম শ্রেণির শিক্ষক নিয়োগের ক্ষেত্রে একাদশ-দ্বাদশ শ্রেণির চাকরি পরীক্ষার্থীদের অভিজ্ঞতার জন্য ১০ নম্বর দেওয়ার সিদ্ধান্তকে চ্যালেঞ্জ করে মামলা হয়েছিল। এদিন সেই মামলার শুনানি হয়। এই মামলা চলাকালীন কলকাতা হাই কোর্টের বিচারপতি অমৃতা সিনহা (Amrita Sinha) জানিয়ে দেন, ৩৫০০০ বেশি নিয়োগের ইন্টারভিউ হতেই পারে। তবে মামলার ফলাফলের ওপর নির্ভর করবে ভবিষ্যৎ। এই মামলার পরবর্তী শুনানি ২৮ নভেম্বর।

এদিন বিচারপতি সিনহা প্রশ্ন তোলেন, কবে থেকে চাকরিপ্রার্থীদের ইন্টারভিউ হবে? ২৬ নভেম্বরের আগে না পরে? এই প্রশ্নের উত্তরে এসএসসি-র (SSC) আইনজীবী রাহুল সিং বলেন, ‘প্রস্তুতি চলছে। ১৮ নভেম্বর থেকে সম্ভবত শুরু।’ এ নিয়ে মূল মামলাকারী আইনজীবী সামিম আহমেদ বলেছেন, ‘সুপ্রিম কোর্টের নির্দিষ্ট করা টাইমলাইনের বাইরে হচ্ছে এখন নিযোগ প্রক্রিয়া।’

আরও খবর : ফের কেন আদালতের দ্বারস্থ বিরোধী দলনেতা শুভেন্দু অধিকারী?

এর পরেই বিচারপতি সিনহা প্রশ্ন করে বলেন, নিয়োগ প্রক্রিয়ায় কখন দেওয়া হবে ১০ নম্বর? এই প্রশ্নের উত্তরে অ্যাডভোকেট জেনারেল কিশোর দত্ত বলেন, ‘নিয়োগ প্রক্রিয়ার শুরুতেই। ইন্টারভিউ প্রক্রিয়ার আগেই অভিজ্ঞতার ১০ নম্বর যুক্ত হবে।’ বিচারপতি এরপর আরও প্রশ্ন তোলেন, “২০১৬-র নিয়োগ প্রক্রিয়ায় চাকরিহারা শিক্ষকরা কবে চাকরি পাবেন? তাদের বিষয় তো সুপ্রিম কোর্টে বিবেচনাধীন। আর ২০১৬-র চাকরিহারাদের বাদ দিলে কতজন অভিজ্ঞ শিক্ষক আবেদন করেছেন?”

উত্তরে অ্যাডভোকেট জেনারেল কিশোর দত্ত জানান, “৩০০০ টিচিং অভিজ্ঞতা সম্পন্ন সরকারি স্কুলের শিক্ষকেরা চাকরির আবেদন করেছে৷ চুক্তিভিক্তিক বা বেসরকারি স্কুলের অভিজ্ঞতা সম্পন্ন কতজন আবেদন করেছেন তা গোনা সম্পূর্ণ হয়নি।”